google/wiki40b huggingface dataset:
Φυλογένεση

Στη Βιολογία ο όρος φυλογένεση, ή φυλογονία, αφορά τη μελέτη της συγγένειας διαφορετικών οργανισμών, όπως αυτή αντικατοπτρίζεται στην εξελικτική ιστορία τους. Αντικείμενο έρευνας και σπουδής της φυλογένεσης είναι η ανεύρεση των συνδετικών εκείνων κρίκων που συνδέουν τα διάφορα είδη μεταξύ τους εξελικτικά με συνέπεια τη φυλογενετική ταξινόμηση αυτών, που αποτελεί σήμερα το επίσημο ακολουθούμενο τρόπο ταξινόμησης, σε αντίθεση με τις άλλοτε εμπειρικές ομαδοποιήσεις που γίνονταν κυρίως κατά ομοιότητες χωρίς τουλάχιστον κάποιο θεωρητικό υπόβαθρο. Η φυλογενετική ανάλυση συνδέεται ιστορικά με την ταξινομία, μαζί με την οποία αποτελεί κλάδο της συστηματικής.
Βασικό στοιχείο της φυλογενετικής έρευνας είναι οι λεγόμενες «ομολογίες» δηλαδή οι κληρονομούμενες ιδιότητες και οι λεγόμενες «αναλογίες» που αφορούν όμοιους τρόπους και κοινές προσαρμογές σε συνθήκες ζωής. Συνεπώς τα συστήματα φυλογενετικής ταξινόμησης βασίζονται κυρίως σε βιολογικά χαρακτηριστικά των οργανισμών εξετάζοντας κοινά κυτταρικά γνωρίσματα όπως την ακολουθία των δομικών μονάδων (αμινοξέα, νουκλεοτίδια των πρωτεϊνών, το DNA κ.λπ.).
Στη φυλογένεση σπουδαίες υπηρεσίες προσφέρουν και πολλές άλλες επιστήμες όπως η Παλαιοντολογία, η Συγκριτική Ανατομία, ιδιαίτερα η Γενετική και η Εμβρυολογία, η Κυτταρολογία, η Βιοχημεία καθώς και η Μοριακή Βιολογία. Αλλά ακόμα και τεχνολογικές έρευνες ηλεκτρονικής μικροσκοπίας, μέχρι και Βιογεωγραφίας της πανίδας.
Προτομή του Βία (Μουσεία του Βατικανού)

Περιγραφή

Το κεφάλι είχε σπάσει από την βάση και ανασυγκολλήθηκε. Εικονίζει το κεφάλι ενός μεσήλικου άνδρα με πλατύ γενειοφόρο πρόσωπο και πλούσια κόμη. Η έκφραση του προσώπου είναι σοβαρή μέχρι ελαφρά απαισιόδοξη, αλλά ευγενική και καλόψυχη. Η καλλιτεχνική εργασία είναι λεπτομερής και με ακρίβεια, ενώ η κόμη αποδίδεται με αρκετή φυσικότητα.
Φέρει την επιγραφή «ΒΙΑΣ ΠΡΗΝΕΥΣ» (sic) και «ΟΙ ΠΛΕΙΣΤΟΙ ΑΝΘΡΩΠΟΙ ΚΑΚΟΙ».
Unset

Η εντολή unset είναι ενσωματωμένη στα κελύφη του Unix που ανήκουν στην οικογένεια του κελύφους Bourne (sh, ksh, bash, κλπ.) και στην οικογένεια του κελύφους C (csh, tcsh, κλπ.). Αφαιρεί τον ορισμό μιας μεταβλητής του κελύφους, απομακρύνοντάς την από τη μνήμη και το περιβάλλον που δίνει το κέλυφος. Επειδή επηρεάζει κατευθείαν εσωτερικές λειτουργίες του κελύφους, υλοποιείται σαν ενσωματωμένη εντολή κελύφους (shell builtin).
Η εντολή δε λειτουργεί για μεταβλητές κελύφους που είναι μόνο για ανάγνωση και αν ο χρήστης προσπαθήσει να την εκτελέσει σε μια τέτοια περίπτωση, η εντολή unset θα τυπώσει ένα μήνυμα σφάλματος και θα επιστρέψει ένα μη μηδενικό κωδικό εξόδου.
Δημητριάς Μακεδονίας

Η Δημητριάς ήταν μια αρχαία πόλη της Μακεδονίας
Η μοναδική αναφορά για την πόλη αυτή πραγματοποιήθηκε από τον Στέφανο Βυζάντιο, χωρίς να προσθέσει τίποτε άλλο. Πολύ πιθανόν να ιδρύθηκε είτε από τον Δημήτριο Πολιορκητή, είτε από τον Δημήτριο Β΄. Το εθνικό όνομα των κατοίκων της πόλεως ήταν Δημητριεύς.
Ηλιόδωρος (υπουργός)

Βιογραφία

Σύμφωνα με τη βιβλική αφήγηση στα Βιβλία των Μακκαβαίων, ο βασιλιάς Σέλευκος ο Δ΄ βρισκόταν σε οικονομική στενότητα εξαιτίας των βαριών όρων που του επέβαλαν οι Ρωμαίοι μετά την υπογραφή της Ειρήνης της Απάμειας (188 π.Χ.). Μαθαίνει τότε, από τον Απολλώνιο τον κυβερνήτη της Κοίλης Συρίας και της Φοινίκης, ότι το θησαυροφυλάκιο των Ιεροσολύμων ήταν γεμάτο με αμύθητους θησαυρούς και διατάσει τον Ηλιόδωρο να πάει στην Ιερουσαλήμ και να καταχέσει το θησαυρό που βρισκόταν στο Ναό. Ο ανώτατος ιερέας Ονίας Γ' αρνήθηκε κατηγορηματικά να ικανοποιήσει την απαίτηση αυτή. Συνεχίζοντας, η βιβλική αφήγηση στα Βιβλία των Μακκαβαίων αναφέρει ότι μετά από προσευχή του ιερέα, ο Θεός έστειλε έναν έφιππο άντρα και δύο νεαρούς να εκδιώξουν τον Ηλιόδωρο από το Ναό. Μετά την αποτυχία του αυτή, ο Ηλιόδωρος επέστρεψε στην αυλή των Σελευκίδων. Λίγο αργότερα, το 175 π.Χ., δολοφονεί το Σέλευκο και αυτοανακηρύσσεται βασιλιάς. Ωστόσο ανατρέπεται και εκτελείται από τον Αντίοχο Δ', αδελφό του Σέλευκου.
Την περίοδο της Μεταρρύθμισης και Αντιμεταρρύθμισης, η εκδίωξη του Ηλιόδωρου από το Ναό προβλήθηκε από τη Ρωμαιοκαθολική εκκλησία ως σύμβολο του απαραβίαστου της εκκλησιαστικής περιουσίας και αναπαραστάθηκε σε πολλά έργα τέχνης. Η αφήγηση αυτή ενέπνευσε τον  Ζεράρ ντε Λερές στο έργο του που φαίνεται παραπλεύρως, αλλά και στην Εκδίωξη του Ηλιόδωρου από το Ναό που φιλοτέχνησε ο Ραφαήλ.
Πλάκες Πέγιερ

Οι πλάκες Πέγιερ είναι οργανωμένοι λεμφικοί θύλακες, που ονομάστηκαν από τον ελβετό ανατομιολόγο του 17ου αιώνα Γιόχαν Κόνραντ Πέγιερ. Είναι σημαντικό μέρος του λεμφοειδούς ιστού που συσχετίζεται με το έντερο που συνήθως συναντάται στον άνθρωπο στο χαμηλότερο τμήμα του λεπτού εντέρου, κυρίως στο μακρινό νεύρο και στον ειλεό, αλλά επίσης μπορεί να ανιχνευθεί στο δωδεκαδάκτυλο.
Γκέοργκ Έμπερς

Βιογραφικά στοιχεία

Ο Έμπερς γεννήθηκε στο Βερολίνο, αλλά σπούδασε νομικά στο Πανεπιστήμιο του Γκέτινγκεν, ενώ στο Βερολίνο σπούδασε ανατολικές γλώσσες και αρχαιολογία. Το 1865 ανακηρύχθηκε υφηγητής (Dozent) στην αρχαία αιγυπτιακή γλώσσα και αρχαιολογία στο Πανεπιστήμιο της Ιένας, όπου έγινε καθηγητής το 1868. Το 1870 διορίσθηκε καθηγητής στα ίδια αντικείμενα στο Πανεπιστήμιο της Λειψίας. Είχε ήδη πραγματοποιήσει δύο επιστημονικά ταξίδια στην Αίγυπτο. Το πρώτο του σημαντικό έργο  ήταν το Ägypten und die Bücher Moses (1867–1868). Το 1874 δημοσίευσε τον περίφημο ιατρικό Πάπυρο Ebers, τον οποίο είχε ανακαλύψει στις Θήβες και χρονολογείται στα μέσα του 16ου αιώνα π.Χ.. Το κείμενό του μεταφράσθηκε από τον H. Joachim το 1890. Σήμερα ο πάπυρος αυτός φυλάσσεται στη Βιβλιοθήκη του Πανεπιστημίου της Λειψίας και θεωρείται από τους σημαντικότερους παπύρους ιατρικού περιεχομένου και το δεύτερο αρχαιότερο σωζόμενο ιατρικό κείμενο στον κόσμο (μετά τον Πάπυρο Έντγουιν Σμιθ, περ. 1600 π.Χ.).
Ο Έμπερς από την αρχή της σταδιοδρομίας του συνέλαβε την ιδέα να εκλαϊκεύσει την αιγυπτιολογία γράφοντας ιστορικά μυθιστορήματα. Το Eine ägyptische Königstochter εκδόθηκε το 1864 και γνώρισε μεγάλη επιτυχία. Ακολούθησαν τα  Uarda (1877), Homo sum (1878), Die Schwestern (1880), Der Kaiser (1881, εκτυλίσσεται στην εποχή του Αυτοκράτορα Αδριανού), Serapis (1885), Die Nilbraut (1887) και Kleopatra (1894), που έτυχαν επίσης καλής αποδοχής.
Ο Έμπερς έγραψε και άλλα ιστορικά μυθιστορήματα, ιδίως το Die Frau Bürgermeisterin (1882) και το Die Gred (1887), η υπόθεση των οποίων τοποθετείται τον 16ο αι. μ.Χ., χωρίς ωστόσο να έχει την επιτυχία των αιγυπτιακών μυθιστορημάτων του.
Τα άλλα έργα του περιλαμβάνουν ένα περιγραφικό έργο για την Αίγυπτο (το Aegypten in Wort und Bild, 2η έκδ. 1880), μία βιογραφία (1885) του αείμνηστου δασκάλου του, του αιγυπτιολόγου Καρλ Ρίχαρντ Λέπσιους, και έναν τουριστικό οδηγό της Αιγύπτου (1886). Το 1889 η κατάσταση της υγείας του τον υποχρέωσε σε πρόωρη συνταξιοδότηση από την έδρα του. Απεβίωσε στην κωμόπολη Τούτσινχ της Βαυαρίας σε ηλικία 61 ετών.
Τα άπαντά του εκδόθηκαν σε 25 τόμους στη Στουτγκάρδη (1893–1895).
Άλσος Βεΐκου

Το Άλσος Βεΐκου ή απλά Βεΐκου ανήκει στον Δήμο Γαλατσίου είναι πάρκο 256 στρεμμάτων, που βρίσκεται στην βόρεια πλευρά του Δήμου, στα σύνορα του Δήμου Νέας Ιωνίας με το Γαλάτσι. 
Το αθλητικό Κέντρο Γαλατσίου βρίσκεται εντός του Άλσους Βεΐκου που αποτελεί μια τεράστια έκταση πρασίνου και είναι έναν από τους μεγαλύτερους πνεύμονες της Αθήνας. Διαθέτει καφετέρια, παιδική χαρά, γήπεδα, θέατρο, θερινό κινηματογράφο και αποτελεί πόλο έλξης για πολλούς Αθηναίους τα σαββατοκύριακα.
Αθλητική Ένωση Μουζακίου Αργιθέας

Ίδρυση

Η ΑΕΜ ιδρύθηκε το 2003 μετά από συγχώνευση των ομάδων Πρόοδος Μουζακίου και Α.Ε Λαζαρίνας. Σήμα της ομάδας είναι το άλογο και χρώματα το κίτρινο και μαύρο.

Επιτυχίες

Οι πρώτες επιτυχίες του συλλόγου ήρθαν την περίοδο 2008-2009 όπου κατέκτησε το πρωτάθλημα της Α' Ερασιτεχνικής Κατηγορίας Καρδίτσας και την άνοδο στην Δ' Εθνική για πρώτη φορά στην ιστορία της ομάδας, νικώντας στον αγώνα μπαράζ την Α.Ε. Ήφαιστος.
Επίσης την ίδια χρονιά αναδείχθηκε και κυπελλούχος Καρδίτσας νικώντας στον τελικό με 2-0 τον ΑΟΚ στο Δημοτικό Στάδιο Καρδίτσας.
Την αγωνιστική περίοδο 2009-2010 στην πρώτη της συμμετοχή στον 4ο όμιλο της Δ' Εθνικής, κατάφερε να παραμείνει, τερματίζοντας στην 10η θέση.
Μετά από αρκετά ανεπιτυχή αποτέλεσματα βρέθηκε την σεζόν 2013-14 στο Β ερασιτεχνικό.Εκεινη την χρονιά κέρδισε την άνοδο στο Α1 ερασιτεχνικό και η ανάκαμψη είχε έρθει.Την σεζόν 2014-15 τερμάτισε 1η στο Α1 ερασιτεχνικό και κέρδισε την άνοδο στο Α ερασιτεχνικό.
Η ΑΕΜ είχε επιστρέψει για τα καλά την σεζον 2015-16 με πολύ ανανεωμένο και πολύ ταλαντούχο ρόστερ.Κατεταγη στην 4η θέση και συμμετείχε στα πλέι οφ όπου δεν κατάφερε να κερδίσει κατι.
Τωρα πια,την σεζόν 2017-18,με πολύ νεανικό ρόστερ ,το οποίο έχει μέσο όρο 20 ετων, παλεύει και πάλι για την παραμονή.Με καθοδηγητή τον έμπειρο και 41χρονο πια επιθετικο,Τάσο Κανιούρα,η ομάδα βρίσκεται στην προτελευταία θέση του πρωταθλήματος με 4 βαθμούς.
Face Dances

Τραγούδια του δίσκου

1. You Better You Bet (Townshend) - 5:36
2. Don't Let Go the Coat (Townshend) - 3:44
3. Cache Cache (Townshend) - 3:57
4. The Quiet One (Entwistle) - 3:10
5. Did You Steal My Money (Townshend) - 4:11
6. How Can You Do It Alone (Townshend) - 5:26
7. Daily Records (Townshend) - 3:27
8. You (Entwistle) - 4:31
9. Another Tricky Day (Townshend) - 4:55

Βραβεία

Face Dances (άλμπουμ)
Ηνωμένο Βασίλειο (BPI Certification): Ασημένιος 
Ηνωμένες Πολιτείες (RIAA Certification): Πλατινένιος
Νικολάι Σάκωφ

Βιογραφία

Ο Nικολάι Στάβροβιτς Σάκωφ γεννήθηκε το 1889 στο Λίπετσκ της Ρωσίας. 
Ο πατέρας του ήταν Έλληνας από την  Οινόη του Πόντου. 
Πολέμησε ως εθελοντής στους Βαλκανικούς πολέμους με τον ελληνικό Λόχο Αεροπορίας και διακρίθηκε στην Μάχη του Μπιζανίου. 
Έλαβε μέρος στον Α' Παγκόσμιο Πόλεμο με την ρωσική Πολεμική Αεροπορία και στον Ρωσικό Εμφύλιο Πόλεμο. Μετά την επάνοδο του Έλληνα Βασιλιά Κωνσταντίνου Α΄ το 1920, ο Σάκωφ επανήλθε στην Ελλάδα και έγινε προσωπικός πιλότος του Κωνσταντίνου. 
Μετά το Κίνημα της 11ης Σεπτεμβρίου 1922 και την παραίτηση του Βασιλιά Κωνσταντίνου Α΄ υπέρ του Διαδόχου, ο Σάκωφ έφυγε για το Παρίσι, όπου και πέθανε το 1930.
Δογματισμός

Δογματισμός ονομάζεται η αποφθεγματική διατύπωση διαφόρων ιδεών, χωρίς αιτιολογία ή απόδειξη.
Αναφέρεται στην έλλειψη κριτικής σκέψης και την προσκόλληση σε κάποια θεωρία που δε στηρίζεται σε αποδείξεις ή που θεωρείται επιστημονικά ξεπερασμένη.

Ουσιαστικά ο δογματισμός όχι μόνο δεν προάγει το διάλογο, αλλά και τον απορρίπτει. Είναι η προσήλωση και η άκριτη εμμονή στις αρχές και την αυστηρότητα ενός συστήματος, η οποία προτάσσει την άνευ όρων αποδοχή ορισμένων κωδικοποιημένων και μηχανικά σχηματισμένων θέσεων.
Πιστεύει στο «οὔ με πείσεις, κἂν με πείσῃς». Αυταρχισμός, μισαλλοδοξία και φανατισμός είναι τα κύρια χαρακτηριστικά που προσιδιάζουν στο δογματικό.
Απαντάται στη φιλοσοφία, τη θρησκεία και την καθημερινή ζωή.
Μούνδος

Καταγωγή και τα πρώτα χρόνια

Ο Μούνδος ήταν γιος του Γιέσμου, βασιλιά των Γέπιδων και ανιψιός του επίσης Γέπιδου βασιλειά Τραπστίλα. Η ακριβής ημερομηνία γέννησής του είναι άγνωστη. Ο πατέρας του σκοτώθηκε σε μάχη κατά των Οστρογότθων του Θεοδώριχου το 488, οπότε δέχτηκε πρόταση από τον τελευταίο να συμμαχήσουν, κάτι που έκανε. Παρέμεινε στην Ιταλία ως το θάνατο του Θεοδώριχου το 526 και κατόπιν επέστρεψε στην πατρίδα του.

Στο Βυζαντινό στρατό

Το 529 ο Μούνδος έστειλε πρεσβευτές στον Ιουστινιανό διαβεβαιώνοντάς τον για την πίστη του σε αυτόν. Ο αυτοκράτορας τον δέχθηκε και τον διόρισε στρατηγό της Ιλλυρίας και της στρατιάς του Δούναβη. Στα επόμενα δύο χρόνια ο Μούνδος απέτρεψε πολλαπλές επιχειρήσεις των Σλάβων και των Βουλγάρων στέλνοντας στην Κωνσταντινούπολη πολλά λάφυρα. Το 531 ο Μούνδος αντικατέστησε προσωρινά το Βελισάριο στην ανατολή μετά την αποτυχία του τελευταίου στη Μάχη της Καλλίνικου, αλλά μάλλον δεν ταξίδεψε ποτέ προς τα κει. Τον Ιανουάριο του 532 επέστρεψε στη θέση του στην Ιλλυρία, αλλά τον ίδιο μήνα βρέθηκε στην Κωνσταντινούπολη με σώμα Έρουλων μισθοφόρων, όταν ξέσπασε η Στάση του Νίκα. Ο Μούνδος που ήταν πάντα πιστός στον Ιουστινιανό και ο Βελισάριος ήταν υπεύθυνοι για τη σφαγή των υποστηρικτών του Υπάτιου στον Ιππόδρομο της Πόλης .
Ο Μούνδος παρέμεινε στην Ιλλυρία και, όταν ο Ιουστινιανός προσπάθησε να ανακαταλάβει την Ιταλία από τους Γότθους το 535, έστειλε το στρατό του στη Δαλματία, ενώσω ο Βελισάριος επιτίθεντο στη Σικελία από θάλασσας. Ο Μούνδος νίκησε τους Γότθους και πήρε τη Σαλώνα, αλλά οι Γότθοι επανήλθαν στις αρχές του επόμενου έτους. Σε μια μάχη κοντά στη Σαλώνα, ο γιος του Μούνδου ο Μαυρίκιος περικυκλώθηκε από μεγαλύτερη δύναμη των Γότθων και σκοτώθηκε. Εξαγριωμένος για το θάνατο του γιου του, ο Μούνδος οδήγησε το στρατό του σε νέα νίκη έναντι των εχθρών, αν και τραυματίστηκε θανάσιμα κυνηγώντας τους.
Νταλλάρα Αουτομόμπιλι

Η Νταλλάρα Αουτομόμπιλι (Dallara Automobili) είναι ιταλική εταιρεία που κατασκευάζει αμαξώματα αγωνιστικών αυτοκινήτων με έδρα την Πάρμα. Ιδρύθηκε το 1972 και φέρει το επώνυμο του ιδρυτή της Τζιανπάολο Νταλλάρα. Είναι ο αποκλειστικός προμηθευτής του πρωταθλήματος GP2 και των περισσότερων ομάδων της Φόρμουλα 3.
Κατά το παρελθόν, είχε κάνει ένα σύντομο πέρασμα από τη Φόρμουλα 1 χωρίς επιτυχία. Πιο συγκεκριμένα, εισήλθε την σεζόν του 1988, σε συνεργασία με την BMS Scuderia Italia, μια ιταλική ομάδα ράλλυ. Δοκίμασε την τύχη της για πέντε πρωταθλήματα με κάκιστα αποτελέσματα, αφού σε 80 αγώνες είχε μόλις 2 τρίτες θέσεις, πολύ αραιούς βαθμολογούμενους τερματισμούς και συχνότατες εγκαταλείψεις. Μετά την σεζόν του 1992 η BMS, η οποία ήταν ο βασικός χρηματοδότης του εγχειρήματος, έλυσε τη συνεργασία και η ομάδα της Νταλλάρα αποσύρθηκε από το κορυφαίο μηχανοκίνητο πρωτάθλημα.
Κυθήρων νησιά

Κλίμα

Το κλίμα της συστάδας των Κυθήρων είναι το αυτό της νήσου Κυθήρων, εύκρατο μεσογειακό. Η μέση ετήσια θερμοκρασία είναι περίπου + 20 °C και το μέσο ετήσιο ύψος βροχής, (διάρκειας περίπου 60 ημερών), είναι 600 χλσ., η μέση νέφωση είναι 4 και η μέση δύναμη των ανέμων περίπου 3 - 4 μποφόρ με επικρατέστερους ανέμους τους βορειοανατολικούς και δυτικούς. Πολλές φορές κατά την Άνοιξη παρατηρείται ένας δυτικός-νοτιοδυτικός άνεμος καλούμενος "προβέντζα" που αθροίζει χαμηλά νέφη δημιουργώντας ομίχλη όπου και απαιτείται ιδιαίτερη προσοχή των ναυτιλλομένων. Το χιόνι είναι σπάνιο καθώς και η θερμοκρασία κάτω του - 4 °C.
Περιβόλα Πάτρας

Η Περιβόλα είναι συνοικία-προάστιο της Πάτρας που βρίσκεται στο νοτιοανατολικό τμήμα της και απέχει περίπου 6 χιλιόμετρα από το κέντρο της πόλης. 
Στην Περιβόλα βρίσκονται, σε πολύ κοντινή απόσταση μεταξύ τους, τόσο οι εγκαταστάσεις του Ελληνικού Ανοικτού Πανεπιστημίου (Ε.Α.Π.) (διοίκηση κ.α.) όσο και του Κλειστού Γυμναστηρίου Απόλλωνα Πάτρας με χωρητικότητα 3.500 θεατές.

Μορφολογία

Μορφολογικά η Περιβόλα χαρακτηρίζεται ως πεδινή αλλά όχι ιδιαίτερα επίπεδη, ενώ σταδιακά προς τα ανατολικά η περιοχή γίνεται λοφώδεις.

Ιστορία και ονομασία

Το όνομα της προέρχεται από τα πολλά περιβόλια που είχε η περιοχή. Αναφέρεται για πρώτη φορά το 1700 και το 1703 με πολλούς κήπους και περιβόλια αρδευόμενα από τον ποταμό Γλαύκο και με πολλούς υδρόμυλους που χρησιμοποιούνταν για την άλεση διαφόρων δημητριακών. Υδρόμυλοι λειτουργούν και σήμερα στην περιοχή.

Διοικητικές μεταβολές

Το 1828 είχε μόλις 4 οικογένειες, στις 18/12/1920 η Περιβόλα αναγνωρίζεται ως οικισμός και προσαρτάται στην κοινότητα Εγλυκάδας. Στις 06/06/1933 με το ΦΕΚ 135Α η κοινότητα Εγλυκάδας καταργείται και προστίθεται μαζί με την Περιβόλα στο δήμο Πατρέων. Στις 19/3/1961 ο οικισμός καταργείται και προσαρτάται στην Πάτρα.
Εκκλησία Νοτρ-Νταμ (Υρσέλ)

Περιγραφή

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Τοποθεσία

Η εκκλησία ευρίσκεται εντός της κοινότητας του Υρσέλ, στον νομό της Αιν.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το μνημείο κατηγοριοποιήθηκε ως ιστορικό μνημείο το 1880.
Στάνλεϊ Χόφμαν

Βιογραφικό

Ο Χόφμαν γεννήθηκε στις 27 Νοεμβρίου 1928 στη Βιέννη από πατέρα Αμερικανό και μητέρα Αυστριακή εβραϊκής καταγωγής. Το 1929 μετακόμισε με τη μητέρα του στη Γαλλία, διαμένοντας την επόμενη δεκαετία αρχικά στο Παρίσι και στη συνέχεια στη Νίκαια, όπου εγκαταστάθηκε η οικογένεια με την κατάληψη του Παρισιού από τα χιτλερικά στρατεύματα (1940). Με το τέλος του Β΄ Παγκοσμίου Πολέμου ο Χόφμαν ολοκλήρωσε τις γυμνασιακές του σπουδές. Το 1947 έλαβε τη γαλλική υπηκοότητα και το 1948, αποφοίτησε από το Institut d'études politiques de Paris (Sciences Po). Το ίδιο έτος έλαβε άδεια άσκησης δικηγορικού επαγγέλματος, ενώ το 1950 έλαβε δίπλωμα από το École des hautes études en sciences sociales και το 1953 έλαβε διδακτορικό στη νομική επιστήμη. Επιπλέον, έλαβε Μ.Α. από το τμήμα Διακυβέρνησης ("Government") στο Πανεπιστήμιο Χάρβαρντ το 1952. Έγινε βοηθός γραμματέας στο "French Association of Political Science" κατά την περίοδο 1952-53 και ξανά το 1955. Το ίδιο έτος ξεκίνησε την ακαδημαϊκή του σταδιοδρομία στο Χάρβαρντ ως "εκπαιδευτής" (instructor). Ήταν η απαρχή μιας λαμπρής καθηγητικής σταδιοδρομίας: Το 1963 έγινε καθηγητής στο τμήμα Διακυβέρνησης και το 1969 δημιούργησε, στο ίδιο πανεπιστήμιο, το Κέντρο Ευρωπαϊκών μελετών, στο οποίο διετέλεσε πρόεδρος από ιδρύσεώς του ως το 1995. Το 1980 έλαβε επίσης την έδρα "Douglas Dillon" για τον γαλλικό πολιτισμό, ενώ έλαβε πρόσκληση για την ανάληψη της έδρας του αμερικανικού πολιτισμού στο École des hautes études en sciences sociales του Παρισιού (1983-1984).
Στο Χάρβαρντ δίδαξε ιστορία της γαλλικής διανόησης και πολιτική ιστορία, αμερικανική εξωτερική πολιτική, μεταπολεμική ευρωπαϊκή ιστορία, κοινωνιολογία του πολέμου, διεθνή πολιτική, ηθική στις διακρατικές σχέσεις, σύγχρονες πολιτικές ιδεολογίες και εξέλιξη του σύγχρονου κράτους.
Ο Χόφμαν απεβίωσε ύστερα από μακρά ασθένεια στο Κέμπριτζ της Μασαχουσέτης, όπου διέμενε.

Μετάφραση στα ελληνικά

«Χάος και βία: Η παγκοσμιοποίηση, τα καταρρέοντα κράτη, η τρομοκρατία και η αμερικανική εξωτερική πολιτική», 2006. Εκδόσεις Παπαζήση, Αθήνα, 2011
Κύπελλο Ελλάδας πετοσφαίρισης γυναικών 2012-2013

Το κύπελλο Ελλάδας βόλεϊ γυναικών για την περίοδο 2012−13 είναι η 15η διοργάνωση στην ιστορία του θεσμού, και διοργανώθηκε από την ΕΟΠΕ. Δικαίωμα συμμετοχής από αυτήν την περίοδο έχουν όλες οι ομάδες, ανεξαρτήτως της κατηγορίας που αγωνίζονται. Συνολικά δήλωσαν συμμετοχή 124 ομάδες από όλη την Ελλάδα. Κυπελλούχος αναδείχθηκε για 3η στην σειρά χρονιά, ο Ολυμπιακός.

Γ' φάση

Στην τρίτη φάση μετείχαν οι επτά ομάδες που προκρίθηκαν από τη δεύτερη φάση καθώς και οι εννέα ομάδες της Α1 Εθνικής που δήλωσαν συμμετοχή (δε δήλωσαν Φ.Ο. Βριλησσίων, Δ.Α.Σ. Ωραιοκάστρου και Α.Σ. Μακεδόνες Αξιού).

Τελική φάση

Η τελική φάση (final-4) διεξήχθη το διήμερο 12 και 13 Απριλίου στη Σαντορίνη και μεταδόθηκε τηλεοπτικά από το συνδρομητικό κανάλι Novasports.
Longo Mai

Οι ομάδες Longo Maï είναι ένα δίκτυο γεωργικών συνεταιρισμών με μια αντικαπιταλιστική ιδεολογική εστίαση. Ιδρύθηκε το 1973 στην Limans, στην Νότια Γαλλία, το δίκτυο έχει εξαπλωθεί στην Ευρώπη και στην Κεντρική Αμερική.

Ιστορία

Μετά τα γεγονότα του Mάη του 68 ομάδες φοιτητών από την Αυστρία και την Ελβετία, με αναρχικές ιδεολογίες, συνεργάστηκαν για να συλλέξουν χρήματα για να αγοράσουν κάποιο κομμάτι γης προκειμένου να αρχίσουν να καλλιεργούν συλλογικά. Το 1973 αγόρασαν 270 εκτάρια γης στο Limans κοντά  στο Forcalquier.
Iδεολογικός ηγέτης της κοινόητας ήταν ο Roland Perrot, λιποτάκτης στρατιώτης από τον πόλεμο στην Αλγερία. Ο Perrot γνώριζε τον Jean Giono και είχε ζήσει στην ελεύθερη κομμούνα του Contadour στη δεκαετία του 1930. Το ιδεολογικό επίκεντρο της κοινότητας είναι αντι-μιλιταριστικό και ειρηνιστικό, αντι-καπιταλιστικό και ισότιμο. Οι δραστηριότητες τους εστιάζουν στην αυτάρκεια, την κοινοτική ζωή, την χειροτεχνίά, ιδιοκατασκευές και τη γεωργική παραγωγή, την κοινή διαχείριση ενέργειας, νερού και το σεβασμό για το περιβάλλον.
Οι Longo Maï είναι ενεργοί σε διάφορες διεθνής δράσεις αλληλεγγύης, με ιδιαίτερη έμφαση στην αντίσταση κατά των δικτατοριών.
Εθνικόν Ενωτικόν Κόμμα

Το Εθνικόν Ενωτικόν Κόμμα (ΕΕΚ) ήταν ελληνικό πολιτικό κόμμα που ιδρύθηκε το Δεκέμβριο του 1935 από τον Παναγιώτη Κανελλόπουλο. Το κόμμα αυτό είχε γενικά δημοκρατικές - προοδευτικές τάσεις και εκπροσωπήθηκε στην ελληνική Βουλή μεταπολεμικά, όπως προέκυψε κατά τις εκλογές του 1946, καθώς και στις εκλογές του 1950, με ολιγάριθμη ομάδα βουλευτών.
Το Δεκέμβριο του 1950 το ΕΕΚ συγχωνεύτηκε με την υπό το Στέφανο Στεφανόπουλο ομάδα βουλευτών που αποσπάστηκε από το Λαϊκό Κόμμα, δημιουργώντας το Λαϊκόν Ενωτικόν Κόμμα, το οποίο μετά από σύντομο σχετικό διάστημα προσχώρησε με τη σειρά του στον Ελληνικό Συναγερμό.
Όργανο του κόμματος ΕΕΚ ήταν η εφημερίδα «Ελληνική Φωνή», όπου αρθρογράφησαν μετέπειτα γνωστοί πανεπιστημιακοί και φίλοι του Κανελλόπουλου, όπως ο ακαδημαϊκός Κωνσταντίνος Ι. Δεσποτόπουλος και οι  Φαίδων Βεγλερής και Ιωάννης Θεοδωρακόπουλος.
Πέτρος Μπάμπαλης

Η δολοφονία του

Η αποτυχία της ελληνικής δικαιοσύνης να συμβαδίσει με το κοινό αίσθημα της περιόδου εκείνης στρέφει το ενδιαφέρον των νεοσύστατων τότε τρομοκρατικών οργανώσεων «Επαναστατική Οργάνωση 17 Νοέμβρη» και «Ομάδα: Ιούνης ’78», στους αθωωθέντες κατηγορούμενους αστυνόμους της Ασφάλειας Πόλεων Αθηνών. Η «17 Νοέμβρη» πρώτη, θα εκτελέσει εν ψυχρώ τον επίσης βασανιστή πολιτικών κρατουμένων κατά την περίοδο της δικτατορίας, Ευάγγελο Μάλλιο, στις 14 Δεκεμβρίου του 1976,  αφού κατά την άποψη της οργάνωσης «Δύο ολόκληρα χρόνια ο Ελληνικός Λαός περιμένει να δη την τιμωρία των βασανιστών της ασφάλειας, των εγκληματιών του λαού που επί 7,5 χρόνια βασάνιζαν με μεσαιωνικά και βάρβαρα βασανιστήρια χιλιάδες αντιφασίστες αγωνιστές. Κι αντί για τιμωρία βλέπει την αποκατάσταση των βασανιστών. Όλοι οι βασανιστές της ασφάλειας κυκλοφορούν λεύτεροι. Οι περισσότεροι ξαναγύρισαν στις θέσεις τους. Κι αυτοί που αποστρατεύτηκαν για τα μάτια, παραμένουν οι μυστικοσύμβουλοι της ασφάλειας ενώ παράλληλα ξεκουράζονται στα πολυτελή διαμερίσματα και τις δίπλες τους που έκτισαν βασανίζοντας τον Ελληνικό Λαό.Το κράτος δεν άσκησε καμία δίωξη. Η Δικαιοσύνη τους αθώωσε στη Χαλκίδα και σε άλλες δίκες, δείχνοντας χειροπιαστά ότι δεν υπάρχει Δικαιοσύνη, κράτος δικαίου, κι ο λαός δεν έχει να περιμένει τίποτε απ' αυτή.»
Στις 21:35 το βράδυ της 31ης Ιανουαρίου 1979 και ενώ ο Μπάμπαλης κατέβηκε από το σπίτι του στην οδό Ωκεανίδων 13-15 στον Άγιο Σώστη της Νέας Σμύρνης, προκειμένου να παρκάρει το αυτοκίνητο του στο υπόγειο γκαράζ - και μόλις δύο ημέρες αφ' ότου αποσύρθηκε, με εντολή του Υπουργείου Δημοσίας Τάξεως, η αστυνομική προστασία του, δέχθηκε επίθεση από δύο νεαρούς, οι οποίοι έριξαν εναντίον του οκτώ σφαίρες από όπλο διαμετρήματος 0,45, που τον βρήκαν στο κεφάλι και το στήθος. Δίπλα από το άψυχο σώμα του βρέθηκε δακτυλογραφημένη προκήρυξη πέντε σελίδων της οργανώσεως που ανέλαβε την «ευθύνη» της δολοφονίας του. Από την ιατροδικαστική έρευνα προέκυψε ότι οι δολοφόνοι τον πυροβόλησαν πισώπλατα και όταν αυτός γύρισε κι έπεσε αιμόφυρτος του έδωσαν τις χαριστικές βολές. 
Στη συνέχεια αφού επιχείρησαν αποτυχημένα να διαφύγουν με το κλεμμένο αυτοκίνητο τους, το εγκατέλειψαν και απομακρύνθηκαν πεζή.
Ο Μπάμπαλης εξέπνευσε, μέσα στο περιπολικό της αστυνομίας, πριν τη μεταφορά του στο 401 Γ.Ν.Α., όπου απλώς πιστοποιήθηκε ο θάνατος του. Η νεκρώσιμη ακολουθία και η ταφή του έγιναν την  1η Φεβρουαρίου 1979 στο κοιμητήριο της Νέας Σμύρνης.
Στην προκήρυξη που βρέθηκε δίπλα στο σώμα του, την οργάνωση για το χτύπημα αναλαμβάνεται η νεο-εμφανιζόμενη τότε «Ομάδα: Ιούνης ’78» που αποτελούσε μέρος της οργάνωσης «Επαναστατικός Λαϊκός Αγώνας» (Ε.Λ.Α). Επειδή όμως η απόφαση για την δολοφονία του Μπάμπαλη δεν ήταν ομόφωνη ,- χρησιμοποίησαν αυτό το όνομα. Σύμφωνα με άρθρο της εφημερίδας «ΤΟ ΒΗΜΑ», αυτή η διαφωνία έφερε και την πρώτη απόσχιση μελών από τον κορμό του Ε.Λ.Α, με σημαντικότερη την αποχώρηση του Χρήστου Τσουτσουβή, ο οποίος ίδρυσε την ομάδα «Αντικρατική Πάλη». 

Την ευθύνη για το χτύπημα θα την αναλάβει ο Ε.Λ.Α το 1985.